
Parlamentul  României

Camera  Deputaţilor
Comisia pentru Sănătate şi Familie      Nr. 28/ 213 / 27 septembrie 2012 
BIROULUI PERMANENT

AL

CAMEREI DEPUTAŢILOR,

Vă înaintăm raportul asupra propunerii legislative  pentru modificarea şi completarea Ordonanţei nr.18/2009 privind organizarea şi finanţarea rezidenţiatului ( Plx 229/2012), trimis Comisiei pentru sănătate şi familie spre dezbatere,  în fond, cu adresa nr. Pl-x 229 din 29 mai 2012.
În raport cu obiectul şi conţinutul reglementării, propunerea legislativă  face parte din categoria legilor ordinare.
PREŞEDINTE,
Rodica Nassar
                          


                      Costică Canacheu

Parlamentul  României

Camera  Deputaţilor
Comisia pentru Sănătate şi Familie      Nr. 28/ 213 / 27 septembrie 2012 
R A P O R T  

asupra propunerii legislative  pentru modificarea şi completarea Ordonanţei nr.18/2009 privind organizarea şi finanţarea rezidenţiatului
 ( Plx 229/2012)
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru sănătate şi familie a fost sesizată spre dezbatere în fond, cu propunerea legislativă  pentru modificarea şi completarea Ordonanţei nr.18/2009 privind organizarea şi finanţarea rezidenţiatului ( Plx 229/2012)  , trimis cu adresa nr. Pl-x 229 din 29 mai 2012.
Senatul, în calitate de primă Cameră sesizată, a respins propunerea legislativă în şedinţa din 21 mai 2012.

Potrivit dispoziţiilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

  La întocmirea prezentului raport Comisia a avut în vedere :
· avizul favorabil al Consiliului Legislativ (nr.11 din 6.01.2012) cu observaţii şi propuneri;
· avizul negativ al Comisiei juridice, de disciplină şi imunităţi ( nr.Plx 229/2012 din 18.06.2012);
· avizul negativ al Comisiei pentru învăţământ, ştiinţă, tineret şi sport ( nr.29/98 din 19.06.2012);
· punctul de vedere negativ al Ministerului Sănătăţii (nr.47603/25.09.2012 ) .
Propunerea legislativă are ca obiect de reglementare completarea art.17 din Ordonanţa Guvernului nr.18/2009 privind organizarea şi finanţarea rezidenţiatului, cu modificările şi completările ulterioare, cu  două noi alineate, alin.(3) şi (4), prin care se doreşte suplimentarea cu 30% a numărului de locuri pentru unele  specialităţi deficitare, respectiv anestezie şi terapie intensivă, farmacie clinică, medicină de urgenţă, radiologie, medicină de familie, neonatologie şi oncologie medicală.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, în şedinţa din 25 septembrie 2012. La lucrările comisiei au fost prezenţi 14 deputaţi din totalul de 17 membri.
La dezbateri a participat, în conformitate cu prevederile art.55 din Regulamentul Camerei Deputaţilor, domnul Răzvan Vulcănescu, secretar de stat în cadrul Ministerului Sănătăţii.
În urma dezbaterilor, Comisia pentru sănătate şi familie a  hotărât, cu unanimitate de voturi, respingerea propunerii legislative  pentru modificarea şi completarea Ordonanţei nr.18/2009 privind organizarea şi finanţarea rezidenţiatului ( Plx 229/2012) din următoarele considerente:
· iniţiativa legislativă se referă la o  situaţie  tranzitorie aplicabilă doar în anul 2011;

· concursul de rezidenţiat pe anul 2011 a avut loc în luna noiembrie, rămânând neocupate un număr de locuri şi posturi în mai multe specialităţi, inclusiv în specialităţile deficitare (anestezie şi terapie intensivă, medicină de familie, radiologie – imagistică medicală, neonatologie sau medicină de urgenţă). Pentru  aceste  locuri rămase neocupate se va organiza o a doua sesiune de examen în anul 2012. 
În raport cu obiectul şi conţinutul său, propunerea legislativă face parte din categoria legilor ordinare. 
PREŞEDINTE,
Rodica Nassar
Întocmit, 
 Cristina Bologan – Expert 

